- ઓ તારું ભલું થાય. કહેતાં મૂળજીને અચાનક યાદ આવ્યું કે આથમણા પાળાને ઠીક કરવો જરૂરી છે. એ વરસતા વરસાદમાં પગનાં કાંડે કાંડે ખૂંપતો શેઢે પહોંચ્યો. ખેતરમાં સુકાયેલી બોરડીના કેટલાય કાંટા પગમાં ઘૂસી ગયા પણ તેણે ગણકાર્યું નહીં. તેણે જોયું તો સારું એવું પાણી બે-ત્રણ જગ્યાએથી વહેતું જતું હતું. એ આમતેમથી પથરો ગોતી વહેતા પાણીની જગ્યાએ મૂકવા લાગ્યો. વરસાદ દે-માર પડતો હતો. મૂળજીને પાણી રોકવાની મથામણમાં સમયની સરત ન રહી.